《羽觞飞上苑》
宋代·董嗣杲

日色荡晓香尘起，上苑春融锦屏里。
蕙枝小叶攒石台，桃英乱糁浮池水。
鳞波皱云展翠绡，羽幰逐风飒珠履。
骝飞步褭蹀躞高，杯行声度提壶美。
提壶朝暮啼芳阴，啼尽东君脉脉心。
螭球流影晚阳浅，兽匜喷香淑景深。
灵鼍鼓曲肯停调，绿蚁漾艳争欢斟。
醉情得向芳辰畅，香车回碾银蟾沈。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。